ועדת הכספים, כנסת 25, פרוטוקול מספר 36, 2023-01-23 00:00

משה גפני: 	אנחנו דנים עכשיו במעקב אחרי הסכנה של סגירת מפעל טכנולוגיית להבים

משה גפני:  אמרתי שנקיים דיון במפעל עצמו, אבל כל הניסיונות שלנו לעשות ישיבה במפעל לא צלחו

ולדימיר בליאק: למה?     

משה גפני: הם טוענים שאין שם אולם או חדר ישיבות שיכול להכיל את כל החברים

ולדימיר בליאק:  אין חדר ישיבות ל-20 אנשים?     

משה גפני: חדר ישיבות ל-20 איש יש

חמד עמאר: בקיצור, הם לא רצו שנעשה שם את הישיבה

משה גפני: אני לא יודע

שמואל תמיר: בדיוק, לא רצו

משה גפני: ההצעה הייתה לעשות את זה בעיריית נהריה או בבניין ההסתדרות בנהריה

משה גפני:  אני עדיין עומד על בקשתי לעשות את הדיון במפעל עצמו

יוחאי עזרא: כבוד היושב ראש, אפשר אצלנו במועצה בתפן

ינון אזולאי: אנחנו רוצים רק במפעל

ולדימיר בליאק: הסירוב הגיע מהנהלת המפעל?     

משה גפני: לא הגיע סירוב

משה גפני:  כשביקשנו לקיים את הדיון במפעל, הם אמרו לנו שאין להם מקום

משה גפני:  בדיון כזה לא יהיו 20 איש

משה גפני:  אני לומד ממה שהיה ב"פרי גליל", כשאז באו ראשי רשויות, אנשי ההסתדרות, נציגי העובדים, הרבה מאוד אנשים

משה גפני:  אנחנו לא יכולים למנוע מאנשים לבוא

משה גפני:  כל המטרה לעשות את זה שם היא כדי לתת לזה את ההד הציבורי הנדרש

משה גפני:  לא רק שהם אמרו שאין מקום, גם המפעל הוא מפעל ביטחוני ואי אפשר לפרוס אותו על פני כל מיני חדרים

חמד עמאר: האם בגלל שהוא מפעל ביטחוני אנחנו לא יכולים להיכנס לשם או בגלל שאין לו חדרים גדולים, אולמות גדולים?       

משה גפני: התשובה, כפי שהבנתי מהם, היא שיש מקום לעשות שם את הישיבה, רק שהמקום הוא מצומצם, הוא לא עונה על הצרכים של הוועדה כשהיא באה למפעל כזה

משה גפני:  מעבר לזה, גם המפעל הוא מפעל ביטחוני שאי אפשר להתפרס על פני חדרים שונים

משה גפני:  לא בכל מקום אפשר לקיים ישיבה שאנחנו לא יודעים מי משתתף בה

משה גפני:  הרי אנחנו לא אומרים למישהו "אל תבוא"

חמד עמאר: יש לך אפשרות להגביל את המספר

משה גפני: נכון, אני יכול להגביל

משה גפני:  הם הציעו לעשות את זה באולם של בניין ההסתדרות או בבניין של עיריית נהריה, אבל לא הסכמתי לזה

משה גפני:  אני אמשיך להיות איתם בקשר, נראה אם אפשר למצוא פתרון

משה גפני:  אנחנו לא נרפה ממפעל להבים, שלא תהיה טעות בעניין הזה, אנחנו נמשיך

ינון אזולאי: קיבלת את מה שהם אמרו? האמנת בזה?      

משה גפני: קיבלתי את זה כמו שהם אמרו

משה גפני:  הרי זה לא העובדים שנמצאים במפעל להבים, אלא חברה אמריקנית שעומדת מאחוריו

משה גפני:  הבטחתי שאני אדבר עם נתניהו על זה, אבל עוד לא דיברתי

משה גפני:  אני אדבר איתו, כי אומרים שיש לו קשר עם המפעל

משה גפני:  יש לי הרגשה שמישהו לא מעוניין שהמפעל הזה ייסגר

משה גפני:  למה יש לי הרגשה כזאת? בגלל שאומרים לי אנשי ההסתדרות ואנשים אחרים שיש ארבעה קונים פוטנציאלים שרוצים לקנות את המפעל הזה כי הוא מפעל רווחי, הוא לא מפעל מפסיד שאתה צריך להשקיע בו כסף כך שאתה תיפול כלכלית

ולדימיר בליאק: אי אפשר להכריח בעלים למכור

משה גפני: נכון, ולכן נזהרתי כשעניתי תשובה בעניין הזה

משה גפני:  אנחנו צריכים לעשות כל מאמץ על מנת שהם ימשיכו או שלמישהו יתאפשר לקנות

ינון אזולאי: הם לא באמת רוצים פתרון

ינון אזולאי:  הפתרון שאליו הם רוצים להגיע הוא לשלוח את העובדים הביתה

משה גפני: עורך דין משה אזולאי, סמנכ"ל מסחרי של טכולוגיית להבים, בקשה

משה אונא: 	מה השאלה?     

משה גפני: 	אני רוצה לדעת מה עתידו של המפעל הזה, אם החברה יכולה להמשיך אותו גם בשנה הבאה

משה גפני:  אם לא, תאפשר להביא קונים שיקנו את המפעל כי המפעל הוא מפעל רווחי

משה אונא: 	המפעל ממשיך לעבוד

משה אונא:  אין שום שינוי מתוכנן ב-2023, אין צמצומים מתוכננים ב-2023

משה אונא:  הצמצומים של להבי הקומפרסור, שזאת פעילות אחת מבין שלל הפעילויות של המפעל, יתחילו ב-2024 ויימשכו לתוך 2025

משה גפני: 2024 יגיע, בעזרת השם, ואז יתחילו הפיטורים

משה אונא: ב-2024 וב-2025 יתחילו הצמצומים, כאשר מפעל IBR, שזה משהו אחר מלהבי קומפרסטור, ימשיך לעבוד ואף צפוי להתרחב

משה אונא:  חברת טורבין ג'ט, שזאת חברה 100% בבעלותנו לייצור להבי טורבינה, תמשיך לעבוד כרגיל

משה גפני: 	כמה עובדים יהיו בענף הזה?     

משה אונא: 	בסביבות ה-400 עובדים

משה גפני: זאת אומרת ש-800 יפוטרו

משה אונא: בסביבות ה-900

פריד סעיד: טורבין זה משהו אחר, זה מפעל אחר

חמד עמאר: הוא מטעה את הוועדה בכך שהוא מדבר על מפעל אחר, לא על מפעל להבים

חמד עמאר:  אנחנו רוצים לשמוע על מפעל להבים

משה אונא: חברת טכנולגיית להבים מייצרת להבי קומפרסור בכמה מפעלים, לא במפעל אחד

משה אונא:  יש מפעל בנהריה ומפעל בתפן

משה אונא:  החברה הזאת מייצרת גם להבי IBR

משה אונא:  לחברה הזאת יש חברת בת שמייצרת להבי טורבינה

משה אונא:  ייצור להבי הטורבינה ימשיך כסדרו, ייצור להבי ה-IBR אף צפוי  להתרחב

משה אונא:  הצמצום הוא בפעילות להבי הקומפרסור שיתחיל ב-2024 ויימשך לתוך 2025

חמד עמאר: בכמה הצמצום הזה יהיה?     

פריד סעיד: 960 עובדים

חמד עמאר: 960 מתוך 1,200 עובדים?     

משה אונא: לא

חמד עמאר: כמה עובדים יש עכשיו?     

משה אונא: בשלל הפעילויות יש בסביבות ה-1,300

משה אונא:  אנחנו צפויים לצמצם 900 עובדים כך שנגיע ל-400

משה גפני: מה אפשר לעשות כדי למנוע את זה?      

משה אונא: מספר חברות שהביעו התעניינות פנו לחברת פראט אנד ויטני האמריקנית והיא תנהל איתם מו"מ

משה גפני: משרדי הממשלה מעורבים בזה? משרד הכלכלה מעורב?     

משה אונא: 	כן

משה אונא:  התאחדות התעשיינים הייתה אצלנו יחד עם ד"ר רון תומר

משה אונא:  משרד הכלכלה גם נמצא בקשר עם פראט אנד ויטני

משה אונא:  היה אצלנו מנהל מחוז זרוע עבודה צפוני, כי אנחנו מעוניינים להוציא עובדים להכשרות

משה גפני: מה זה "להוציא עובדים להכשרות"?     

משה אונא: 	לשכת התעסוקה יכולה לתקצב הכשרות לעובדים

משה גפני: הכשרות למה?     

משה אונא: הכשרות תעסוקתיות

חמד עמאר: יש לכם מפעל אחר שיקלוט אותם שבשביל זה אתם רוצים לעשות להם הכשרות?     

משה אונא: יש באזור הצפון כמה וכמה מפעלים

חמד עמאר: שלכם או של חברות אחרות?     

משה אונא: הסברתי איזה מפעלים יש בבעלותנו

משה אונא:  אני רוצה לנסות לאתר להם מקומות תעסוקה

משה אונא:  אנחנו רוצים להכשיר אותם, רוצים לנסות לאתר להם מקומות עבודה

משה גפני: לדאוג למדינת ישראל, לעם היהודי ולאזרחי ישראל זה בסדר גמור, אבל אני ממוקד בעניין עצמו

משה גפני:  במפעל שלכם יש 900 עובדים

משה גפני:  לא צריך הכשרות, הם יכולים להמשיך לעבוד

משה גפני:  אנחנו מנסים למנוע את סגירת האגף הזה, את סגירת המפעל הזה שמעסיק 900 עובדים

משה גפני:  אני רוצה לדעת לגבי העניין הזה

משה גפני:  מה אתה  מספר על הכשרות? הכשרות על מה? מה, הם הולכים להיות ראש ממשלה?     

משה אונא: הנושא של מכירת המפעל נמצא בטיפול הבעלים האמריקני

משה אונא:  לכל מי שהביע התעניינות החברה האמריקנית פנתה, תנהל גילוי נאות והליך של מו"מ

משה גפני: למה צריך להכשיר את העובדים כאילו שברור שב-2024 המפעל עומד להיסגר?     

ינון אזולאי: עם כמה הם כבר ניהלו מו"מ לגבי רכישה?     

משה גפני: 	אם תמצאו מקום שנוכל לקיים שם דיון אנחנו מאוד נשמח

משה גפני:  אני יודע שמבקשים מאיתנו רבים לקיים דיון במקום שלהם

משה גפני:  להביא את כל חברי הכנסת ואת כל הנלווים אליהם זה דבר שהוא לא קל

משה גפני:  אם הייתם מעוניינים שיהיה לזה הד ציבורי, הייתם צריכים לבקש מאיתנו שנבוא לדיון שם, הרי ועדת הכספים בראשותי עשתה את זה כמה פעמים

משה גפני:  אני חושב שזה יכול לעזור לכם

משה גפני:  זה שלא נמצא מקום, מה אני אגיד לך - -      

משה אונא: 	אנחנו כחברה מאוד נשמח לארח את כל חברי הוועדה בהתאם לנהלי הביטחון

משה אונא:  הצענו שחברי הוועדה יגיעו אלינו לסיור, לביקור, לדיון

משה אונא:  בעקבות בקשתו של אדוני שזה לא יהיה דיון רק בנוכחות חברי הוועדה אלא דיון יותר רחב ויותר פתוח, פנינו לעירית נהריה, ביקשנו מהם לאתר חלופות

משה אונא:  הם באו עם מספר חלופות כדי לקיים את הדיון הזה

משה אונא:  אם רוצים לקיים דיון בנוכחות של 50,60 אנשים, נשמח לעשות את זה בבניין של העירייה

משה אונא:  הוועדה יותר ממוזמנת לבקר

משה אונא:  אני רוצה להודות לאדוני על היוזמה, על הפעילות ועל הרצון לסייע לעובדים שלנו

משה גפני: ברגע שהמפעל לא ייסגר והעובדים לא יפוטרו אני אקבל את התודה שלך בשמחה רבה

משה גפני:  משרד הכלכלה, בקשה

אוהד כהן: 	עם כניסתו של השר ניר ברקת לתפקיד שר הכלכלה, כשאני אז שימשתי כממלא מקום מנכ"ל, הכנתי רשימה ארוכה של נושאים לחפיפה

אוהד כהן:  הנושא של טכנולוגיית להבים היה אחד משלושת הנושאים הראשונים שהשר נחשף אליהם

אוהד כהן:  הוא הנחה אותנו להמשיך לעשות את כל המאמצים בשביל לעשות בדיוק את מה שאתה מדבר עליו, אדוני, לראות איך אנחנו מוצאים רוכש למפעל

אוהד כהן:  עוד מהדיון הקודם כשהיה פה הנציג של פראט אנד ויטני אנחנו נמצאים בקשר כדי לעשות כמה דברים

אוהד כהן:  אחד, לבוא ולהגיד להם מה הדברים שממשלת ישראל יכולה לעזור להם או לרוכש פוטנציאלי שירצה לרכוש את המפעל, בין אם להשקיע הון במפעל דרך רשות ההשקעות, בין אם לקבל הלוואה של המדינה כולל מקרן עסקים במצוקה

אוהד כהן:  פרסנו בפניהם את האפשרויות, כדי שיכירו, ידעו ויבינו את היכולות של המדינה

אוהד כהן:  בנוסף לכך, פנינו באופן אקטיבי לשורה ארוכה של אנשים שיכולים להיות רוכשים פוטנציאליים

אוהד כהן:  אני לא רוצה לפרט את השמות, אבל מדובר בחברות מאוד רציניות ובאנשים מאוד רציניים

אוהד כהן:  חלק מהאנשים הודיעו לנו שזה לא רלוונטי, שזה לא מעניין, אבל הם נתנו לנו תובנות מה צריך לקרות כדי שהמפעל ימשיך לעבוד

אוהד כהן:  ישנם גורמים שאנחנו, גם ההסתדרות וגם גורמים נוספים, יודעים שהם נמצאים בשלב של חתימה על חיסיון מסחרי עם פראט אנד ויטני

אוהד כהן:  אנחנו רוצים להיות כל הזמן עם העיניים שלנו על האירוע הזה, על המקרה הזה, כדי שלא יחשבו שהיה דיון אחד בוועדת הכספים ובזה זה נגמר

אוהד כהן:  אנחנו גם נבחן בהמשך הדרך פגישה בדרג מאוד מאוד בכיר מטעם הממשלה יחד עם דרגים בכירים בחברה האמריקנית

אוהד כהן:  אנחנו צריכים עוד קצת זמן, כדי שהפגישה תהיה בטיימינג הכי נכון וכדי לבוא ולראות איך ממשיכים

משה גפני: 	האם אתם מרגישים שהחברה מערימה קשיים או שאתם מרגישים שהיא מעוניינת? מה אתם מרגישים? בישיבה הקודמת העלו פה את העניין שהיו ארבע הצעות שכמעט ולא התייחסו אליהן

משה גפני:  החשש שעולה פה כל הזמן הוא שהעובדים לא משחקים תפקיד בהחלטה של החברה האמריקנית, שיש להם שיקולים כלכליים, שהם לא רוצים שהמפעל הזה יעבוד אם אכן הם יוצאים ממנו

משה גפני:  אני מקווה שאנחנו חושדים בכשרים ובאמת זה לא המצב, אבל זה מה שעלה כאן בדיון הקודם

אוהד כהן: 	אני לא רואה התנהגות מחשידה של חברת פראט אנד ויטני, אני רואה שהם עושים את הדברים הנכונים

אוהד כהן:  מה יש בחדרי חדרים אנחנו לא יודעים, אבל לפחות לגבי ההתנהלות והתגובתיות אנחנו מרגישים שהדברים נעשים בצורה נכונה

ינון אזולאי: כשאתה אומר שאתם מעורבים, האם אתם נותנים גם כלים אם הם יצטרכו סיוע?      

אוהד כהן: ודאי, פרסנו בפניהם את כל הכלים, בין אם אלה הכלים של רשות ההשקעות במידה וצריך להשקיע בציוד וכו', בין אם זה הנושא של הלוואות בערבות מדינה כולל קרן לעסקים במצוקה

אוהד כהן:  הם מכירים את הכל, הם יודעים

חמד עמאר: האם מהשיחות שאתה מקיים עם ההנהלה של המפעל אתה רואה נכונות שלהם להמשיך ולהחזיק את המפעל, או שיש החלטה שלהם לסגור את המפעל ולא למכור אותו כי הם לא רוצים מתחרים?       

אוהד כהן: אני לא יודע מה יש בחדרי חדרים, אבל לפחות בהתנהלות של כל מה שקשור בתהליכים למכירת המפעל אני מגלה התנהגות הוגנת

אוהד כהן:  כשאנחנו פונים אליהם, הם מגיבים, הם מאפשרים לרוכשים פוטנציאליים לעשות את מה שהם צריכים לעשות כדי לבחון האם לרכוש את המפעל

אוהד כהן:  הם החליטו לסגור את המפעל, כשאת זה גם הציג הבעלים

חמד עמאר: הם החליטו כי זה מפסיד

חמד עמאר:  אם תבוא המדינה ותגיד: "אנחנו עוזרים לכם, אנחנו מורידים את המיסים", האם אתה רואה נכונות שלהם להשאיר את המפעל, או שההחלטה לסגור היא החלטה סופית?     

אוהד כהן: המסלול היותר ריאלי הוא מסלול שיהיה רוכש שיקנה את המפעל עם העובדים והציוד

משה גפני: 	אני מקווה שלא עובדים עלינו ולא עובדים עליך

משה גפני:  אין זמן

משה גפני:  העניין של 2024 הוא מטעה, כיוון שהזמן רץ מהר והתהליכים, במיוחד כאשר מדובר בחברה אמריקנית, יכולים לקרות יום אחד בלי שאנחנו שמים לב

משה גפני:  אני לא מתכוון להרפות מהעניין הזה ואני שמח שגם אתם לא מתכוונים להרפות מהעניין הזה

משה גפני:  פריד סעיד, בקשה

פריד סעיד: אני אתחיל עם הנושא של הביקור שלך

פריד סעיד:  היה קשר ביניכם לבין החברה שאני לא ידעתי עליו, הסתירו את זה ממני

פריד סעיד:  יש מקום במפעל לקיים אפילו דיון עם 200 אנשים, זה לא מפריע לאף אחד

משה גפני: למה הסתירו? מה הסיבה?     

פריד סעיד: 	הם לא רוצים

פריד סעיד:  מהשער עד לחדר אוכל יש 40 מטר

חמד עמאר: החדר אוכל מכיל 200 איש?     

פריד סעיד: חדר האוכל מכיל יותר מ-200 איש

פריד סעיד:  את להבי הקומפרסור ימשיכו לייצר גם בעוד 50 שנה

פריד סעיד:  המפעל הזה רווחי, הוא הרוויח טוב מאוד, פשוט האמריקנים מעבירים את כל הייצור אליהם לארצות הברית

פריד סעיד:  אני לא מסכים עם אוהד שאמר שארבע חברות הגישו

פריד סעיד:  אנשים הגישו הצעות מלפני כמעט חודש

פריד סעיד:  פתאום יש להם חברה בתוך החברה שמטפלת בנושא הזה

פריד סעיד:  הכל שם בסלואו מושן

משה גפני: מה אתה מציע לעשות?     

פריד סעיד: ממשלת ישראל צריכה להיכנס לעומק העניין

פריד סעיד:  למפעל יש היתכנות, הוא מרוויח, והוא אחד הטובים בעולם בלהבים

פריד סעיד:  למפעל אסור להיסגר כי הוא לא יכול להפסיד

פריד סעיד:  כל דבר שאנחנו מבקשים מהם, אפילו דוחות כספיים, הכל מוסתר

משה גפני: למה אתם מבקשים דוחות כספיים?      

פריד סעיד: דרשתי את זה דרך ההסתדרות, כי אני רוצה להוכיח שהמפעל הזה מרוויח

פריד סעיד:  אני רוצה לפנות דרכך לראש הממשלה, לשר הכלכלה ולשר הביטחון, ולומר שלא יכול להיות שהם ישבו בצד

פריד סעיד:  לא יכול להיות שעולמם של 1,500 אנשים בצפון - מתוכם 500 דרוזים - הולך להיחרב

פריד סעיד:  מדינת ישראל צריכה לתת את הדעת

משה גפני: אשר שמואלי, הסתדרות, בקשה

שמואל תמיר: 	אוהד היה יחד עם שרת הכלכלה הקודמת ועם עוד 50 אנשים בחדר הישיבות שהצענו שבו תתקיים ישיבת ועדת הכספים, אבל משום מה לא רוצים אותך ולא את ועדת הכספים במפעל

שמואל תמיר:  אל תנסו להסתיר את השמש עם היד

משה גפני: את ועדת הכלכלה הם כן רצו?     

שמואל תמיר: 	כן, הם קיבלו את ברביבאי, אותי, את ראשי הרשויות ואת הוועד בחדר הישיבות

משה גפני: למה הם רצו לקבל אותה ולא את ועדת הכספים?     

שמואל תמיר: תשאל אותו

שמואל תמיר:  כבר 10 שנים מאז שפראט רכשה מסטף ורטהיימר את החברה שהיא משקרת לנו

שמואל תמיר:  היא שיקרה לנו, כי היא זאת שהובילה את המפעל לסגירה

שמואל תמיר:  אנחנו, ההסתדרות, הבאנו ארבע חברות רציניות מאוד לרכישת המפעל

שמואל תמיר:  כשישב פה הנציג של פראט ואמר שאף אחד לא רוצה לקנות את המפעל, אמרתי לו שהוא שקרן, כי יש קונים, הם רק לא רוצים למכור

שמואל תמיר:  חודשיים הם לא דיברו איתם

שמואל תמיר:  מהלחץ שאנחנו מפעילים עליהם עכשיו הם מדברים, רק הם מדברים בסלואו מושן

ולדימיר בליאק: מה הרצונות שלהם? הם רוצים להפסיד?     

שמואל תמיר: בישיבה הקודמת שהייתה ב-8 בדצמבר ישבו שני נציגים מפראט אנד ויטני, ישב מנכ"ל החברה והיועצים המשפטיים של החברה

שמואל תמיר:  היום יושב פה נציג אחד

שמואל תמיר:  זאת ההתייחסות של החברה לוועדה

משה אונא: אני לא מסכים שמציירים את החברה ככזאת שמתייחסת לוועדה בצורה - -     

שמואל תמיר: אתה יכול לא להסכים, אבל זאת האמת

שמואל תמיר:  אתה יושב פה ואומר שאין מקום במפעל

משה אונא: זה לא מכובד

שמואל תמיר: אם אני לא מדבר אמת, תתבע אותי, יש לך מספיק כסף

שמואל תמיר:  סוללות של עורכי דין יש לכם

שמואל תמיר:  לא מתאים לכם לשקר

שמואל תמיר:  כבר הבאנו חברה אמריקנית שרכשה את מפעל מנועי בת שמש רק כי לא ידעו לנהל אותו, והנה, הם מרוויחים, המפעל עובד ופורח

שמואל תמיר:  שאל אדוני למה ביקשנו דוחות כספיים של המפעל

שמואל תמיר:  מ-8 לדצמבר שלחו לנו דוחות כספיים, רק בלי בירורים, יעני הם חושבים שאנחנו מפגרים, הם חושבים שאנחנו סתומים

שמואל תמיר:  איך אפשר לקרוא דוח כספי בלי בירורים? אנחנו רוצים לראות לאן הלך הכסף, כי אומרים שהמפעיל מפסיד

שמואל תמיר:  אולי פראט אנד ויטני לקחו דמי ניהול של 30%, של 50%

שמואל תמיר:  פתאום מתברר לנו השנה שהמנכ"ל וסמנכ"לית משאבי אנוש מקבלים שכר מפראט אנד ויטני, בכלל לא מהחברה

שמואל תמיר:  אנחנו רוצים לבדוק, אולי יש פה עבירות מס מול מדינת ישראל

שמואל תמיר:  הבאנו עכשיו חברה אמריקנית, בראשה עומד יהודי בשם לוין, שיש לה 75 מפעלים שעוסקים גם בתחום הזה, באווירונאוטיקה

שמואל תמיר:  אוהד דיבר איתם, דיבר עם הנציג שלהם

שמואל תמיר:  מי שמייצג אותו בארץ זה ארז ויגודמן, מי שהיה מנכ"ל שטראוס עולמי ואחר כך מנכ"ל טבע

שמואל תמיר:  הוא כתב להם במפורש שתוך 30 יום קונים את החברה

שמואל תמיר:  למה הם מדברים על 2024 אם ב-8 בדצמבר הם אמרו שב-2023 הם מפטרים 900 עובדים? כי פתאום הם קיבלו הזמנה והמפעל בארצות הברית עוד לא מוכן

משה גפני: הם דיברו מההתחלה על 2024

שמואל תמיר: הם הודיעו לנו שהם לא מפטרים ב-2023, שהם יפטרו ב-2024

שמואל תמיר:  התפרסמה כתבה על כך שמשרד הביטחון רוכש 25 מטוסים מג'נרל אלקטריק, מהמתחרה של פראט

שמואל תמיר:  הם גם הודיעו שהם ירכשו 50 מנועים אחרי שינהלו מו"מ עם פראט

שמואל תמיר:  הם עוד לא החליטו ממי הם יקנו את המנועים, האם מג'נרל או מפראט

שמואל תמיר:  הרצון שלי הוא לקיים את ההפגנה מול משרד הביטחון, כי הם לא מראים שום התעניינות, לא אכפת להם בכלל מהמפעל הזה

שמואל תמיר:  זה אחד הדברים הביטחוניים של מדינת ישראל

שמואל תמיר:  עד נכון להרגע פראט אנד ויטני לא שינתה את ההחלטה מלסגור את המפעל, וזה כשיש לה ארבעה קונים טובים

משה גפני: ראש מועצת כיסרא-סמיע, בקשה

יאסר ג'דבאן: כמו שאנחנו יושבים ומחייכים, ככה בצפון אנשים בוכים

יאסר ג'דבאן:  מתוך 940,970 עובדים, 171 הם מכיסרא-סמיע, ישוב עם 9,000 תושבים

יאסר ג'דבאן:  בעיר נהריה, עיר שיש בה 65,000 תושבים, יש 240 עובדים מפוטרים

יאסר ג'דבאן:  אם נעשה את החישובים, לכמעט 25% מהעובדים בכיסרא-סמיע לא יהיה מקור פרנסה

יאסר ג'דבאן:  כיסרא-סמיע נמצאת בסוציו 3, כי האישה לא עובדת, הבעל הוא היחידי שמפרנס

יאסר ג'דבאן:  אנחנו תולים תקוות רק בוועדת הכספים ובממשלת ישראל, כי צוות ההנהלה כשל ביותר, הוא לא איתנו, הוא נגדנו

יאסר ג'דבאן:  צריך להסתכל לפריפריה, לגליל המערבי ולעובדים בעיניים

יאסר ג'דבאן:  אני מזמין אתכם כשתגיעו למפעל גם להגיע לישובים, לראות מה המצב בישובים

יאסר ג'דבאן:  אי אפשר לקרוס יותר מהקריסה שאותה אנחנו חווים

יאסר ג'דבאן:  אם המפעל לא רווחי, למה המנכ"ל לא לוקח אחריות? איפה הוא? אם המפעל לא רווחי, כשל ואין רווחים, למה נותנים לו להמשיך בתפקיד? קיבלו החלטה למעלה, בארצות הברית, לסגור את המפעל

יאסר ג'דבאן:  אסור לסגור את המפעל

יאסר ג'דבאן:  אני פונה להסתדרות ולוועד, תעשו מו"מ רק כדי לא לסגור את המפעל, לא על שום דבר אחר

יאסר ג'דבאן:  משרד הרווחה ומשרד הכלכלה, אל תרוצו קדימה, אל תעשו הכשרות

יאסר ג'דבאן:  איזה הכשרות אתם רוצים לעשות? אל תרתמו את העגלה לפני הסוסים, תמתינו

ולדימיר בליאק: אם המפעל רווחי ויש אין ספור חברות שרוצות לקנות אותו, למה החברה האמריקנית רוצה לסגור את המפעל?     

משה גפני: החשש, ואני לא אומר שזה נכון כי אני עדיין בתוך הדיונים, הוא שהחברה רוצה להעביר את הטיפול בלהבי הקומפרסור לארצות הברית, הם לא רוצים את זה כאן

משה גפני:  לא כל כך חשובים להם אותם 970 עובדים שעלולים להיות מפוטרים ב-2024

משה גפני:       משה אזולאי, אם המפעל בנפשכם, למה באת לבד ולא עם המנכ"ל? למה אי אפשר לעשות את הישיבה הזאת בחדר האוכל שלכם אם הוא יכול להכיל 200 איש? אני לא יכול לעמוד ולבקש, וגם זה לא מכובד למדינה שוועדת הכספים כל כך מבקשת מכם לקיים דיון אצלכם

משה גפני:  אם אין מקום - אין מקום, אבל אם יש מקום, למה אנחנו לא יכולים לעשות את זה? אם יש קונה, כשעל הקונה הזה אנחנו מדברים, האם אפשר בתוך שבועיים לסיים את העניין עם משרד הכלכלה, עם זרוע העבודה? אני אדבר עם ראש הממשלה

משה גפני:  תגידו לנו רק את האמת, לא מעבר לזה

משה גפני:  אם אתם אומרים שאת המפעל הזה סוגרים, הכל פה ישתנה, מבחינתי יהיו דיונים אחרים, לא דיונים נחמדים כאלה

משה גפני:  תגידו רק את האמת

חמד עמאר: האם אתם מעוניינים בכלל למכור את המפעל, או שאתם רוצים לסגור את המפעל כי אתם לא רוצים מתחרים? מהדיון הזה אני מבין שאתם לא רוצים מתחרים, לכן אתם בכלל לא מעוניינים למכור את המפעל

משה אונא: בדיון הקודם היו כאן נציגים של פראט אנד ויטני, של החברה האמריקנית, שטסו במיוחד מארצות הברית כי כבודו ביקש מאיתנו להביא אותם

משה אונא:  על הדיון של היום נודע לנו רק אתמול

משה אונא:  המנכ"ל מאוד רצה להגיע לפה, אבל בגלל סד הזמנים הקצר מאתמול להיום נבצר ממנו להגיע לדיון

פריד סעיד: 	זה לא נכון, כי ניהלתם מולם את כל ההתקשרות

פריד סעיד:  ידעתם שבתאריך הזה - -      

משה אונא: טמיר יושב פה - -     

טמיר כהן: אני יושב פה ויודע שקיבלתם זימון ביום חמישי, לא אתמול

משה גפני: ברגע שיוצא סדר יום, סדר היום גלוי לעיני כל

משה גפני:  סדר היום יצא ביום חמישי לכולם

משה אונא: הוא באמת נשלח, אבל הייתה טעות באי-מייל של המזכירה שלנו

משה אונא:  ביום ראשון, אחרי שדיברתי עם טמיר, הוא נשלח לאי-מייל האחרון

משה גפני: היינו אמורים לבוא ביום שלישי למפעל, אבל אמרתי לכם שאם אין לכם מקום אני אעשה את הדיון כאן

משה אונא: הייתי בקשר עם טמיר כל השבוע ונאמר לי שעוד לא התקבלה החלטה

משה גפני: האם יש מקום לישיבה כזאת אצלכם?     

משה אונא: מכיוון שיש פה מוצרים ביטחוניים אז לא קל לנו לארח 50,60 אנשים

ינון אזולאי: לא אירחתם את משרד הכלכלה?     

מיכאל ביטון: אני מניח שאם 50 משקיעים היו באים אליך היית מקבל אותם

מיכאל ביטון:  מה זה המשפט "לא קל לנו" לגבי ועדת כספים?     

משה אונא: חברי הוועדה, אנחנו יותר מנשמח לארח אתכם לסיור, לדיון אצלנו במפעל

משה אונא:  אם ועדת הכספים רוצה לקיים דיון עם 50,60 אנשים, אנחנו מציעים, כדי שלא נעשה את זה בחדר האוכל של המפעל, לקיים אותו במקום הרבה יותר מתאים לוועדה

משה גפני: אני לא רוצה ללכת לעיריית נהריה או להסתדרות בנהריה

משה גפני:  ב"פרי גליל" עשינו ישיבה בחדר האוכל של המפעל שהשתתפו בה 40 או 50 איש

משה גפני:  אנחנו לא חסים על כבודנו, אנחנו מוכנים לעשות את הישיבה הזאת בחדר האוכל אצלכם

ינון אזולאי: איפה שהשרה עשתה

משה אונא: חבר הכנסת אזולאי, כשהשרה הגיעה, היא הגיעה עם 10 אנשים

משה גפני: אנחנו רוצים לבוא בלי להגביל אף אחד

משה גפני:  אם ירצה לבוא נציג ההסתדרות בגליל המערבי נקבל אותו

משה גפני:  אנחנו מקבלים את כולם, אנחנו ועדה פתוחה של הכנסת

משה גפני:  תיתן לי תשובה

פריד סעיד: כבודו, אתה לא תקבל תשובה

פריד סעיד:  אפשר לעשות את זה בחדר האוכל

מיכאל ביטון: הוועד, אתם יכולים לארח אותנו?     

פריד סעיד: בוודאי

מיכאל ביטון: אז נבוא אליכם, לא אליהם

משה גפני: מר משה אזולאי, תמשיך לגופו של עניין

משה גפני:  לגבי המקום תיתן לי תשובה

משה אונא: שאלתם אם החברה האמריקנית מעוניינת למכור את החברה

משה אונא:  אני מייצג את ההנהלה המקומית

משה אונא:  החברה האמריקנית יושבת בקונטיקט

משה אונא:  ההחלטות לגבי מכירה ורכישה הן לא החלטות שלנו, אני לא יכול להגיד אם הם מעוניינים או לא

משה אונא:  מה שאני כן יכול להגיד זה שכל מי שהתעניין ברכישה פנה אליהם וקיבל תשובה

משה גפני: תאיר איפרגן, בקשה

תאיר איפרגן:  אם יכולו כל הקיצים ונצטרך לתת מענה לעובדים כי חלילה יהיה מהלך של סגירה, רק אז נבוא ונציג את הכלים

משה גפני: אני מאוד מקווה שבהקשר הזה אני לא אפגש איתך

משה גפני:  אנחנו רוצים שהמפעל לא ייסגר

משה גפני:  אני שמח שאתם נמצאים ויכולים לתת מענה אם חס וחלילה יהיה מצב שבו כל כך הרבה עובדים יישארו בלי פרנסה

משה גפני:  כרגע אנחנו לא שם

משה גפני:  אני לא מתייאש מהעניין הזה, אני לא מרים ידיים, ואנחנו עובדים על הנושא הזה בכל הכוח

משה גפני:  אני מבקש ממך, משרד הכלכלה, להיכנס לעניין ביתר שאת, ואני אדבר עם ניר ברקת, עם השר, על העניין הזה

משה גפני:  משרד הכלכלה, תדעו שעל הכתפיים שלכם רובצת האחריות על כל כך הרבה עובדים

משה גפני:  זה דבר שהוא בר פתרון

משה גפני:  אנחנו יודעים שמדובר פה בנושא כלכלי שלמדינה יש מה להגיד

משה גפני:  אל תהפכו את זה לדיונים ארוכי טווח, תעבדו באופן יום יומי כדי לפתור את הבעיה

משה גפני:  אני מבקש שתחזרו אלי ותגידו לי אם נמצא פתרון, אם לא נמצא פתרון, אם עובדים עלינו, אם לא עובדים עלינו

משה גפני:  תהיו פתוחים איתי

משה גפני:  את מה שתגידו לי לא לספר אני לא אספר

משה גפני:  אני מעמיד את הוועדה לרשות העובדים האלה, אני מעמיד אותנו לרשותכם

פריד סעיד:  יש חוזה מכירה בין סטף ורטהיימר או הבן שלו לבין המפעל - למה אתם לא חושפים אותו? למה אתם לא מביאים אותו? אנחנו רוצים לדעת מה היה בהסכם

משה גפני: אוהד, אתה מכיר את זה?     

אוהד כהן: אנחנו לא מכירים

משה גפני: משרד הביטחון, אני מבקש לדעת למה אתם לא נכנסים לעניין

זאב לנדאו: למשרד הביטחון אין קשר ישיר עם החברה הזאת

משה גפני: משרד הביטחון הוא משרד ממשלתי שעוסק בביטחון המדינה, עוסק במפעלים מהסוג הזה

משה גפני:  משרד הביטחון עזר לוועדת הכספים בזמן כהונתי כיושב ראש להציל עובדים

משה גפני:  מנכ"לי משרד הביטחון לדורותיהם התערבו בדברים האלה

משה גפני:  זה הזמן שמשרד הביטחון צריך להתערב

משה גפני:  משרד הביטחון יכול לבוא ולהגיד: "אין לי מה לעשות, זה מפעל פרטי, הם לא רוצים אותנו", אבל אנחנו רוצים לדעת את זה מכם

משה גפני:  אני מבקש את ההתערבות של משרד הביטחון

זאב לנדאו:  הרכישות שעשינו מחברת האם שלהם הן כמעט כולן למט"ח סיוע, תחת הכללים של הממשל האמריקני למט"ח סיוע

זאב לנדאו:  החלק שהם, טכנולוגיית להבים, רוכשים עבור מערכת הביטחון, עבור חיל האוויר, הוא מאוד מאוד קטן ומצומצם למוצר הספציפי שאנחנו מדברים עליו

זאב לנדאו:  גם אם היינו מחר באים ואומרים שמשרד הביטחון לבד יוכל עם הרכישות שלו להחזיק את המפעל, זה לא היה נכון, כי מדובר בסכומים קטנים מידי

משה סולומון: עלה כאן קודם בדיון שיש רכישות שאתם עושים מול החברה הזאת שיכולות להיות איזה שהוא מנוף בשביל להחזיק את העובדים שימשיכו את עבודתם

זאב לנדאו: לפראט אנד ויטני יש הרבה מאוד מנועים, הם ספק מרכזי של מנועי הסילון של חיל האוויר הישראלי

זאב לנדאו:  אין כרגע על הפרק רכישה חדשה מהם

משה גפני: אתם מכירים את החברה?     

זאב לנדאו: את שני יצרני המנועים האמריקניים אנחנו מכירים, אנחנו עובדים עם שניהם

משה גפני: אתם לא יכולים לשאול אותם, לדבר איתם ולהיות מעורבים בעניין הזה של המפעל בנהריה?     

זאב לנדאו: אנחנו נמצאים בשיח איתם כל הזמן

משה גפני: על זה?     

זאב לנדאו: על זה ספציפית

זאב לנדאו:  הם גם היו אצלנו

זאב לנדאו:  כשביקשנו הסברים, הם אמרו שהם יתנו לנו הסברים

משה גפני: מתי?     

זאב לנדאו: הם נותנים את ההסברים שלהם

זאב לנדאו:  ההחלטה היא החלטה כלכלית של החברה, כמו שאמרתם והעליתם פה

זאב לנדאו:  קשה לנו לבוא ולהתערב היום בהחלטה הזאת, כאשר - -      

משה גפני: אבל אתם רוכשים מהם מוצרים

זאב לנדאו: אנחנו רוכשים מהם חלקי חילוף, תמיכה ושירותים עבור מנועים שקיימים היום בחיל האוויר הישראלי

חמד עמאר: אין לכם מנופי לחץ עליהם?      

זאב לנדאו: כאשר יש תחרות מנועים, כאשר יש דבר כזה על הפרק, יש מנופי לחץ

זאב לנדאו:  כרגע אין כזה דבר על הפרק

משה גפני: אני אדבר גם עם שר הביטחון

משה גפני:  אתם לא יכולים לעמוד מהצד

משה גפני:  יש פה מצב של הרבה מאוד עובדים שנמצאים בפריפריה, בגליל העליון

משה גפני:  אתם לא יכולים לעמוד מהצד, אתם צריכים להיכנס לעניין

משה גפני:  הניסיון שיש לנו עם משרד הביטחון הוא ניסיון מסוג שונה

משה גפני:  לא עומדים מהצד כאילו אנחנו מנהלים פה איזו חברה שנקראת מדינת ישראל

משה גפני:  אנחנו מנהלים פה מדינה שיש בה עובדים, שיש בה אנשים שהפרנסה שלהם תלויה בזה

משה גפני:  אני לא מתכוון להרפות

משה גפני:  אני מבקש שתעביר את הדברים האלה למנכ"ל

משה גפני:  אני רוצה לדעת מה משרד הביטחון תורם לנושא הזה

משה גפני:  אני מבקש ממך, מר משה אזולאי, תשובות על השאלות שנשאלו כאן

משה גפני:  אנחנו לא נרפה מהעניין, אנחנו נמשיך בדיונים

משה גפני:  יכול להיות שאם יסתדר הדבר נקיים את הדיון הבא במפעל, אבל אם לא,  נמשיך את זה כאן, לא נרפה מזה

משה גפני:  אני לא מרים ידיים

משה גפני:  אין אצלי מושג כזה של התייאשות

מיכאל ביטון: בדיוק

מיכאל ביטון:  זה מצב נדיר שיש שנה להציל מפעל

חמד עמאר: שמעתי את משה אזולאי שבעצמו אמר שהוא לא מחליט על קנייה ומכירה, שהוא רק נציג של המפעל בישראל ואין לו שום יכולת להחליט בעניין

חמד עמאר:  לדיון הבא, אדוני היושב ראש, חייבים להגיע אנשים מהמפעל שמחליטים, לא מישהו שאומר לך באופן ברור שהוא לא מחליט על קנייה ומכירה

חמד עמאר:  אנחנו מדברים על 900 עובדים בצפון, בפריפריה, ששולחים אותם הביתה

חמד עמאר:  מדובר במקום שהכי קשה למצוא עבודה

חמד עמאר:  אנשים שם עובדים 30 ו-40 שנה

חמד עמאר:  ראש מועצת כיסרא-סמיע נגע בנושא של העדה הדרוזית

חמד עמאר:  אתה מדבר על 500 עובדים דרוזיים

חמד עמאר:  כשראש המועצה אומר לך ש-25% מכוח העבודה שלו ביישוב הולך הביתה, זה קריסה של העדה בצפון

חמד עמאר:  כשאתה מדבר על 500 משפחות, אתה מדבר על בני אדם

חמד עמאר:  מר משה אזולאי, אתה לא יכול להגיע לכאן לוועדה ולהגיד שאתה לא מחליט

חמד עמאר:  אני מבקש, אדוני היושב-ראש, שאם יגיע נציג מהמפעל לישיבה הבאה, יגיע הנציג שמחליט במפעל

משה גפני: הם היו בישיבה הקודמת

חמד עמאר: אנחנו רוצים אותם בכל ישיבה, אנחנו מדברים על בני אדם, על משפחות

משה גפני: תודה, רבותיי

משה גפני:  הסעיף הזה כרגע הסתיים

משה גפני:  אנחנו נמשיך אותו, ואני מבקש תשובות